Aalborg Kommunes Kirkegårde og Krematorium har udviklet en helt ny måde at arbejde på. Det betyder, at det er blevet meget lettere for de 25 medarbejdere, som hvert år skal forvandle 18 tons gran til dekorative gravstedspyntninger. Den indsats har givet en nominering til Arbejdsmiljøprisen 2022 i kategorien Muskel og skeletbesvær. - Tidligere sad medarbejderne ude på gravstederne og lavede gravpynten. Det var fysisk opslidende. Derfor har vi udviklet metoder, hvor hæve-sænkeborde og nye materialer indgår. Nu løses opgaven i varierende arbejdsstillinger, enten stående eller siddende. Medarbejderne kan lave dekorationerne i læ inden døre, i god belysning og i en arbejdshøjde, der passer den enkelte. Og de færdige dekorationer fordeles på gravene, når vejr og dagslys passer til den del af opgaven, forklarer Jerrik Park Bisgaard, der er teamleder hos Aalborg Kommunes tre kirkegårde, Almen, Søndre og Østre Kirkegård. Det giver arbejdsglæde Efteråret 2021 var første gang den nye metode skulle stå sin prøve. Succesen har været så stor, at det har skabt nysgerrighed hos nabokirkegårdene - og ikke mindst en positiv effekt på medarbejdernes arbejdsglæde. - Der er opstået en motivation og et imponerende engagement hos medarbejderne til at komme med idéer og prøve nogle nye ting af. De er begyndt at komme med forslag til, hvordan vi ellers kan forbedre arbejdsmiljøet, men også hvordan vi kan udnytte materialer bedre. Så indsatsen udvikler sig hele tiden, siger teamleder Jerrik Park Bisgaard. Tradition til jul I Danmark er det en tradition, at gravsteder på kirkegårdene pyntes op til jul. Hos Aalborg Kommunes Kirkegårde og Krematorium betyder det, at 25 medarbejdere knokler på i fire uger for at forvandle 18 tons gran til granpyntninger og dekorationer til 1.250 gravsteder. Uanset vejret skal granpyntningerne være udført på gravstederne senest første søndag i advent. Indtil for godt et år siden har medarbejderne løst opgaven udendørs og i dårlige arbejdsstillinger, ofte liggende på knæ på den bare jord. En ud af tre nominerede Det nye system inspirerer og Arbejdsmiljørådets formand, Cristina Lage, er begejstret over indsatsen. - Medarbejderne hos Aalborg Kommunes Kirkegårde og Krematorium fik en god idé med at mindske uhensigtsmæssige arbejdsstillinger. Sammen med ledelsen fandt de i fællesskab en god og simpel løsning, hvor genanvendelse af hæve-sænkeborde, der var blevet til overs i administrationen, nu bidrager til en langt bedre arbejdsstilling, som forebygger rygskader og kuldepåvirkning, siger Cristina Lage. De to øvrige, der er nomineret til Arbejdsmiljøprisen i kategorien "Muskel- og skeletbesvær" er  Lidl Danmark og NH Jespersen. Vinderne af Arbejdsmiljøprisen 2022 kåres torsdag 19. maj i DGI-byen i København.
Ny tilgang til pyntning af gravsteder hos Aalborg Kommunes kirkegårde giver en nominering til Arbejdsmiljøprisen.